PATVIRTINTA

Šiaulių miesto savivaldybės

tarybos 2018 m. vasario 1 d.

sprendimu Nr. T-1

**ŠIAULIŲ MIESTO SAVIVALDYBĖS**

**2018-2020 METŲ STRATEGINIS**

**VEIKLOS PLANAS**

**2018 m.**

**ŠIAULIAI**

**I SKYRIUS**

**VEIKLOS KONTEKSTAS**

Šiaulių miesto savivaldybė **siekia sudaryti kokybiškas gyvenimo ir darbo sąlygas Šiaulių miesto bendruomenei,** užtikrinti gyventojų lūkesčius atitinkantį teikiamų viešojo administravimo ir viešųjų paslaugų lygį, **pelnyti žmonių pasitikėjimą ir skatinti jų pasididžiavimą miestu.**

Savivaldybės taryba ilgalaikį strateginio planavimo dokumentą – 2015–2024 metų Šiaulių miesto plėtros strateginį planą patvirtino 2016 m. rugpjūčio 25 d. sprendimu Nr. T-325. Įgyvendinant minėtą planą, yra parengtas Šiaulių miesto savivaldybės 2018 ̶ 2020 metų strateginis veiklos planas. Pagal Savivaldybės tarybos patvirtintą strateginį veiklos planą yra formuojamas atitinkamų metų Savivaldybės biudžetas.

**II SKYRIUS**

**PROBLEMATIKA**

2017 m. pradžioje Šiaulių m. savivaldybėje gyveno 101,2 tūkst. gyventojų. Pagal procentinį gyventojų sumažėjimą per 2005 – 2017 m. Šiaulių mieste yra didžiausia gyventojų mažėjimo tendencija, t. y. -19,3 proc.

## 

## 1pav. Gyventojų skaičius metų pradžioje (tūkst). Šaltinis – Lietuvos statistikos departamentas.

2 pav. Gyventojų skaičiaus pokytis (proc). Šaltinis – Lietuvos statistikos departamentas.

Viena iš gyventojų skaičiaus mažėjimo priežasčių yra neigiama natūrali kaita – mirusiųjų skaičius savivaldybėje nuo 2005 m. viršija gimusiųjų skaičių. Kita, ne mažiau svarbi gyventojų skaičiaus mažėjimo priežastis – migracijos procesas. Šalies mastu daugiau kalbama apie tarptautinę emigraciją, kai gyventojai išvyksta į užsienio šalis, tačiau Šiaulių m. savivaldybės atveju, svarbi yra ir vidinė migracija, kai gyventojai išvyksta į kitas Lietuvos teritorijas, dažniausiai kitus miestus, kur yra daugiau galimybių.

3 pav. Gyventojų migracija. Šaltinis – Lietuvos statistikos departamentas.

## Gyventojų skaičiaus (absoliutiniais dydžiais) mažėjimo tendencija stebima darbingo amžiaus gyventojų ir vaikų grupėse, nežymus padidėjimas – pensinio amžiaus gyventojų grupėje. Per 2006-2017 m. laikotarpį bendroje Šiaulių m. savivaldybės gyventojų struktūroje įvyko tokie pokyčiai:

## darbingo amžiaus gyventojų sumažėjo 2 proc. punkto (nuo 64 proc. (2006 m.) iki 62 proc. (2017 m.) arba nuo 78,692 tūkst. (2006m. ) iki 62,783 tūkst. (2017 m.);

## vaikų nuo 0-15 metų amžiaus dalis sumažėjo 2 proc. punkto (nuo 17 proc. (2006 m.) iki 15 proc. (2017 m.) arba nuo 20,848 tūkst. (2006 m.) iki 15,653 tūkst.(2017 m.);

## pensinio amžiaus gyventojų dalis padidėjo 4 proc. punkto (nuo 19 proc. (2006 m.) iki 23 proc. (2017 m.) arba nuo 22,696 tūkst. (2006 m.) iki 22,778 tūkst. (2017 m.).

4 pav. Gyventojų migracija pagal amžiaus grupes. Šaltinis – Lietuvos statistikos departamenta

Gyventojų skaičiaus mažėjimas susijęs su tam tikrais iššūkiais, nes mažėja vartotojų bazė ir teritorijos ekonominis aktyvumas, sunkiau išlaikyti ir gerinti gyvenimo lygį, užtikrinti užimtumą ir pajamas, daugėja socialinių problemų; be to, didėja infrastruktūros išlaikymo kaštai (pvz.: komunalinės paslaugos), sunkiau užtikrinti viešųjų paslaugų prieinamumą ir patogumą (pvz.: viešasis transportas, švietimas). Gyventojų netenkina gyvenimo kokybė miesto daugiabučių namų kvartaluose (ypač pietinėje miesto dalyje), kur dauguma namų yra energetiškai neefektyvūs, neestetiškos išvaizdos, viešųjų erdvių ir kiemų infrastruktūra susidėvėjusi ir nepatraukli, nesutvarkyti želdiniai, trūksta vietų automobiliams statyti.

Svarbi demografinė problema yra senėjantys Šiaulių miesto gyventojai. Ir nors demografinės senatvės koeficientas 2017 m. (pagyvenusių (60 metų ir vyresnio amžiaus) žmonių skaičius, tenkantis šimtui vaikų iki 15 metų amžiaus) Šiaulių m. savivaldybėje yra vienas mažiausių Lietuvoje – 132 pagyvenę asmenys ir Šiaulių m. savivaldybė atitinka Lietuvos Respublikos demografinės senatvės koeficiento rodiklį (130), tačiau ir toliau jauniems žmonėms išvykstant studijuoti ar dirbti į kitus didžiuosius miestus, užsienio valstybes ir nebegrįžtant į gimtąjį miestą, gali būti susiduriama su problema, kad trūkstant jaunimo, darbingo amžiaus žmonių, miestas gali tapti nepatraukliu investuotojams.

5 pav. Demografinis sentavės koeficientas. Šaltinis – Lietuvos statistikos departamentas.

## 

6 pav. Šiaulių miesto gyventojų medianinis amžius 2005-2017 m. Šaltinis – Lietuvos statistikos departamentas.

Remiantis analizuojamais rodikliais Šiaulių m. savivaldybėje yra dar pakankamai likusios jaunos darbo jėgos, kurią būtina išlaikyti ar net padidinti, t. y. kelti Šiaulių miesto gyventojų užimtumo lygį, keisti požiūrį į jaunąją kartą: infrastruktūros, verslumo, socialiniais, švietimo ir kt. klausimais. Gyventojų ekonominis užimtumas yra viena pagrindinių ekonominės gerovės ir plėtros prielaidų. 2016 m. pabaigoje Šiaulių m. savivaldybėje gyveno 54,1 tūkst. darbingo amžiaus gyventojų. Šie gyventojai atspindi potencialią darbo pasiūlą (žr. 7 pav.).

7 pav. Gyventojų užimtumas. Šaltinis – Lietuvos statistikos departamentas.

Ženklus registruotų bedarbių skaičiaus padidėjimas Šiaulių m. savivaldybėje buvo 2010 m. Jis siekė net 10,4 tūkst. bedarbių. 2011-2012 m., pagerėjus ekonominei situacijai, registruotų bedarbių skaičius sumažėjo ir 2016 m. bedarbių skaičius siekė 3,4 tūkst. Gyventojų užimtumo situacijai gerėjant Šiaulių m. savivaldybėje 2016 m. duomenimis bedarbiai sudarė 5,3 proc. darbingo amžiaus gyventojų, t. y. yra mažiausia dalis tarp miestų savivaldybių: Kauno m. (6,7 proc.), Klaipėdos m. (6,2 proc.), Panevėžio m. (7,4 proc.) savivaldybių. Šiaulių m. savivaldybė pralenkė net bendrą šalies rodiklį – 8,1 proc.

8 pav. Registruotų bedarbių ir darbingo amžiaus gyventojų santykis, proc. Šaltinis – Lietuvos statistikos departamentas.

Po ekonomikos nuosmukio, darbo užmokestis savivaldybėje nuolatos augo, t. y. nuo 2011 m iki 2016 m. jis didėjo ir 2016 m. pabaigoje bruto vidutinis darbo užmokestis siekė 731,3 Eur/mėn. Tačiau lyginant šį rodiklį su kitomis savivaldybėmis, Šiaulių m. savivaldybėje jis apie 11 proc. mažesnis už vidutinį Lietuvo darbo užmokestį. Darbo ir uždarbio galimybės yra vienas iš svarbiausių motyvų, nulemiančių vietovės patrauklumą gyventojams, todėl natūralu, kad dalis gyventojų įsilieja į aplinkinių savivaldybių darbo rinkas arba persikelia gyventi į kitas Lietuvos ar užsienio šalių teritorijas, kur mato geresnes galimybes

|  |  |
| --- | --- |
|  |  |
| 9 pav. Bruto darbo užmokestis (Eur/mėn).Šaltinis – Lietuvos statistikos departamentas. |  |
|  |  |

Viena iš prielaidų, siekiant padidinti Šiaulių m. savivaldybės kaip gyvenamosios vietos patrauklumą bei išlaikyti jauną kvalifikuotą darbo jėgą, yra situacijos darbo rinkoje gerinimas per verslo sektoriaus plėtros, smulkaus ir vidutinio verslo ir verslumo gerinimo iniciatyvas.

Šiaulių m. savivaldybė stengiasi vykdyti pramoninę verslo plėtrą. 2018 m. planuojama vystyti Šiaulių pramoninio parko ir Šiaulių laisvosios ekonominės zonos infrastruktūrą, vystyti Šiaulių oro uosto veiklą bei plėsti ir gerinti Šiaulių oro uosto infrastruktūrą, atnaujinant specialaus transporto, teikiančio antžemines paslaugas, priemones, modernizuoti oro uosto terminalą, atlikti, rekonstruoti orlaivių stovėjimo peroną ir riedėjimo takus. Šiaulių oro uosto infrastruktūros plėtrai bus parengtas techninis projektas, atlikti geologiniai tyrimai, vykdomi lietaus nuotekų tinklų ir perono dangos rekonstravimo darbai. Didelis d4mesy bus skiriamas Šiaulių oro uosto veiklos vystymui, t.y. vykdomi specialieji aviacijos saugumo užtikrinimo įsipareigojimai, įrengta aerodromo teritorijos apsaugos sistema, modernizuojamas oro uosto terminalas. Vystant Šiaulių pramoninio parko (toliau-ŠPP) ir Šiaulių laisvosios ekonominės zonos (toliau-Šiaulių LEZ) infrastruktūrą bus įrengta jungtis Šiaulių pramoninio parko teritorijos su A9 keliu ir su oro uosto teritorija, kurios planuojamas ilgis apie 2.5 km., įrengtas elektros kabelis apie 3.5 km., nutiestas 3.3 km. dujotiekis, pabaigta įrengti F. Vaitkaus gatvė (įskaitant automobilių apsisukimo aikštelę), kurios ilgis 0,3 ̶ 0,5 km.

Smulkus ir vidutinis verslas yra modernios, dinamiškos ekonomikos pagrindas, mažų ir vidutinių įmonių bei savarankiškai dirbančių gyventojų plėtra didele dalimi lemia rinkos ekonomikos konkurencingumą ir augimą. Šis verslo sektorius greičiausiai pajunta rinkos paklausos ir pasiūlos pokyčius, prisitaiko prie jų, sukuria naujas darbo vietas tose srityse, kurių prekės ir paslaugos turi didžiausią paklausą, todėl smulkus ir vidutinis verslas yra laikomas vienu iš svarbiausių ekonomikos augimo veiksnių, turinčių esminį poveikį tiek šalies, tiek savivaldybės ūkio raidai ir socialiniam stabilumui. 2017 m. pradžioje Šiaulių m. savivaldybėje veikė 4124 įmonės. Vertinant verslumo lygį (t. y. veikiančių ūkio subjektų skaičių, tenkantį tūkstančiui gyventojų) pastebima, jog Šiaulių m. savivaldybėje verslumo lygis nuo 2012 m. padidėjo apie 18 proc. nuo 34,5 (2012 m.) iki 40,8 (2017 m.).

2017 m. pradžioje Šiaulių m. savivaldybėje tūkstančiui gyventojų teko 40,8 veikiančios įmonės. Šis santykinis rodiklis atspindi savivaldybės verslumo lygį.

10 pav. Verslumo lygis (veikiančių mažų ir vidutinių įmonių skaičius, tenkantis 1000 gyventojų). Šaltinis – Lietuvos statistikos departamentas.

## Tiesioginių užsienio investicijų (toliau-TUI) pagrindu susiformuoja ilgalaikiai ekonominiai finansiniai santykiai ir interesai tarp tiesioginio užsienio investuotojo ir tiesioginio investavimo įmonės. Prie šių investicijų priskiriamas ne tik pirminis kapitalo investavimas, bet ir visos vėlesnės ekonominės operacijos tarp investuotojo ir įmonės (reinvesticijos, paskolos, prekybinės skolos, dividendai ir t. t.). TUI šalies ar regiono lygiu yra labai svarbi ekonomikos augimo prielaida, nes TUI yra siejama ne tik su finansavimo galimybėmis, bet ir su naujo „know-how“ diegimu, naujų rinkų ir veiklos erdvių atsiradimu. Be to, ekspertų teigimu, TUI turėtų skatinti fizinio kapitalo tobulinimą ar didinimą.

## Vertinant tiesiogines užsienio investicijas absoliutine išraiška pastebima, kad per analizuojamą laikotarpį Šiaulių m. savivaldybėje TUI padidėjo 53,9 mln. Eur.

11 pav. Tiesioginės užsienio investicijos metų pabaigoje (mln. Eur). Šaltinis – Lietuvos statistikos departamentas.

## Investicijų pritraukimas yra bene pagrindinis būdas siekti didesnio darbo užmokesčio ir našumo, žemesnio nedarbo lygio. Siekiant pritraukti investicijas, turėtų būti užtikrinamos palankios investavimo sąlygos, nekuriama administracinių, biurokratinių barjerų norintiems investuoti.

## 

12 pav. Tiesioginių užsienio investicijų dydis, tenkantis 1 gyv. Eur metų pabaigoje. Šaltinis – Lietuvos statistikos departamentas.

Viena iš svarbiausių aktualijų Šiaulių miesto savivaldybei ir miestiečiams yra aplinkos tarša ir jos prevencija, nes aplinkos oro kokybė žymia dalimi lemia gyvenamosios aplinkos kokybę ir gyventojų sveikatos būklę. Oro kokybės problemas sukelia: lokalus oro kokybės pablogėjimas automobilių susitelkimo vietose, senų automobilių gausa miesto gatvėse, neekologiško kuro naudojimas energetikos įmonėse, pasenę oro valymo įrenginiai pramonės objektuose. Nėra tikslių, matavimais pagrįstų duomenų apie oro teršalų pasiskirstymą pagal mobilius ir stacionarius šaltinius, tačiau ekspertų vertinimu, pagrindinis oro teršalų emisijos į atmosferą šaltinis savivaldybėje yra autotransportas. Tikėtina, kad daugiau tokios taršos tenka autotransportą koncentruojantiems tranzitiniams intensyvaus eismo keliams ir jų aplinkai.

13 pav. Išmestų teršalų į atmosferą kiekis (t). Šaltinis – Lietuvos statistikos departamentas.

Teršalų kiekis, tenkantis vienam gyventojui per metus Šiaulių mieste, lyginant su kitais Lietuvos didžiaisiais miestais, nėra didelis, t.y. vadovaujantis 2016 m. statistikos departamento duomenimis, Šiaulių miesto savivaldybėje vienam gyventojui per metus tenkantis teršalų kiekis yra apie 9 kg/gyv., Kaune – apie 18 kg/gyv., Klaipėdoje – apie 19 kg/gyv., Panevėžyje apie 22 kg/gyv.

14 pav. Išmestų teršalų kiekis (kg/gyv). Šaltinis – Lietuvos statistikos departamentas.

2016 m. iš apskaitomų stacionarių aplinkos oro taršos šaltinių Šiaulių mieste išmesta 964,4 t. teršalų. Lyginant su 2015 m. duomenimis, iš apskaitomų stacionarių aplinkos oro taršos šaltinių per metus išmetamas teršalų kiekis mieste padidėjo nuo 867,1 iki 964,4 t.

Lyginant su 2015 m. tyrimų duomenimis, dienų skaičius kai kietųjų dalelių (KD10) koncentracija viršijo paros ribinę vertę sumažėjo nuo 19 iki 12 dienų. Leistinas viršijimų skaičius -35 dienos per metus. Daugiau kaip 90 proc. tokių viršijimų nustatoma šildymo sezono metu. Šiaulių mieste yra 8000 individualių namų valdų, kurios šildymui įprastai naudoja kietąjį kurą

Remiantis Šiaulių m. savivaldybės aplinkos monitoringo 2015-2020 m. programos duomenimis, bendras Šiaulių miesto paviršinio vandens telkinių plotas – 1280 ha ir užima 15,7 proc. miesto teritorijos. Didžiausi miesto paviršinio vandens telkiniai: Rėkyvos ežeras (dešimtas pagal dydį Lietuvoje, 1179 ha), Talkšos ežeras (56,2 ha), Ginkūnų ežeras (16,6 ha), Prūdelio tvenkinys (4,1 ha), Kulpės upė (25,8 km), Vijolės upelis. Vykdant paviršinių vandens telkinių monitoringą siekta nustatyti vandens telkinių būklę. Tyrimai parodė, kad Rėkyvos, Talkšos, Ginkūnų ežerų ir Prūdelio tvenkinio ekologinė būklė pagal bendro azoto ir bendro fosforo vidutines metines koncentracijų vertes yra vidutinė. Didžiausia bendro azoto koncentracija gauta Prūdelio tvenkinyje, mažiausia Ginkūnų ežere. Didžiausia bendro fosforo koncentracija gauta Talkšos ežere, mažiausia Rėkyvos ežere.

Triukšmo valdymo įstatymas reglamentuoja veiklos, kurią vykdant skleidžiamas triukšmas, valdymą siekiant išvengti klausos sutrikimų ar netekimo, apsaugoti žmonių gyvybę ir sveikatą bei aplinką nuo neigiamo triukšmo poveikio). Remiantis Šiaulių municipalinės aplinkos tyrimų laboratorijos atliktu 2015 m. Šiaulių municipalinės aplinkos monitoringo ataskaitos duomenimis bei Šiaulių miesto autotransporto triukšmo kartografavimo duomenimis nustatyta, kad didžiuosiuose Lietuvos miestuose pagrindiniu aplinkos triukšmo šaltiniu yra kelių transportas. Vidutinio metinio paros triukšmo Ldvn ribinį dydį (65 dBA) viršijančio autotransporto triukšmo veikiamuose pastatuose Šiauliuose gyvena 16 % gyventojų. Vidutinio metinio nakties triukšmo Ln ribinį dydį (55 dB) viršijančio autotransporto triukšmo veikiamuose pastatuose Šiauliuose gyvena 18 % gyventojų.

Apibendrinus 2016 m. vykdytą Šiaulių miesto aplinkos monitoringą matyti, kad Šiaulių gamtinės aplinkos kokybė yra vidutiniška ir būdinga daugumai didžiųjų Lietuvos miestų.

Siekiant geresnės aplinkos oro kokybės, reikia mažinti eismo srautus, todėl labai svarbu išvystyti susiekimo viešuoju transportu infrastruktūrą bei maršrutus, propaguoti naudojimąsi ne individualiu automobiliu, o viešuoju transportu, pėsčiomis, dviračiu.

2016 m. Šiaulių m. savivaldybėje automobilizacijos lygis (365 automobiliai/1000 gyv.) yra didesnis nei Klaipėdos m. (352 automobiliai/1000 gyv.), tačiau mažesnis nei Kauno m. (393 automobiliai/1000 gyv.) ir Panevėžio m. (400 automobiliai/1000 gyv.) savivaldybėse.

15 pav. Individualių lengvųjų automobilių skaičius, tenkantis 1000 gyventojų. Šaltinis – Lietuvos statistikos departamentas.

Labai svarbu pritaikyti susisiekimo infrastruktūrą pėstiesiems, dviratininkams ir sudaryti saugias eismo sąlygas visiems eismo dalyviams. Nors per pastarąjį dešimtmetį kelių eismo įvykių, registruotų Šiaulių mieste, taip pat kelių eismo įvykiuose sužeistų ir žuvusių asmenų skaičius žymiai sumažėjo (žr. 17 pav.), tačiau, lyginant su saugiais Europos miestais, šis skaičius yra per didelis.

## 

17 pav. Kelių eismo įvykių skaičius. Šaltinis – Lietuvos statistikos departamentas.

18 pav. Kelių eismo įvykiuose sužeistų ir žuvusių asmenų skaičius Šiauliuose. Šaltinis – Lietuvos statistikos departamentas.

Šiaulių m. yra pakankamai palankus dviračių transporto vystymui dėl pakankamai lygaus reljefo, kompaktiško išplanavimo ir nedidelių atstumų tarp pagrindinių traukos objektų, dviračių naudojimo tradicijų. Šiuo metu mieste atgimsta dviračių transportas. Šiauliuose yra apie 61,1 km dviračių takų, kurių tinklas kasmet plečiamas. Nauji dviračių takai įrengiami pagal Savivaldybės Tarybos patvirtintą Dviračių transporto vystymo Šiaulių mieste schemą. Pagal ją ateityje mieste turės būti nutiesta bei pažymėta dar apie 60 km naujų dviračių takų su dviračių saugojimo aikštelėmis bei laikymo vietomis. Miesto Savivaldybė pastaruoju metu daug dėmesio skiria dviračių infrastruktūros plėtrai, pvz., nutiestas ilgiausias takas palei Tilžės gatvę, kuris sujungia pietinį rajoną su miesto centru. Šiaulių turizmo informacijos centas kviečia visus pasivažinėti dviračiais po Šiaulius (yra sudaryti maršrutai) bei siūloma dviračių nuoma.

Turizmo daromą poveikį miesto ekonomikai geriausiai atspindi apgyvendinimo įstaigų užimtumo rodikliai, nes tyrimų duomenys patvirtina, kad daugiausiai pinigų mieste išleidžia turistai, kurie apsistoja nakvoti bent vienai nakčiai. Šiaulių m. savivaldybėje apgyvendinimo infrastruktūra kiekybiniu aspektu keičiasi nežymiai.

## 18 pav. Apgyvendintų turistų skaičius. Šaltinis – Lietuvos statistikos departamentas.

**VEIKLOS PRIORITETAI**

Šiaulių miesto savivaldybės 2015–2024 m. strateginiame plėtrosplane išskirti trys miesto vystymo prioritetai: 1. ATVIRAS – aktyvi, kūrybinga ir atsakinga bendruomenė; 2. VERŽLUS – konkurencinga verslo aplinka; 3. SAUGUS – draugiška gamtai kokybiška gyvenamoji aplinka.

Toliau pateikiama, ką Šiaulių miesto savivaldybė ketina nuveikti 2018–2020 m., įgyvendindama prioritetuose numatytus tikslus, uždavinius ir priemones.

**1 PRIORITETAS. ATVIRAS – aktyvi, kūrybinga ir atsakinga bendruomenė.**

Skatinant Šiaulių miesto gyventojų visuomeniškumą ir bendruomeniškumą ir toliau bus remiama jaunimo ir nevyriausybinių organizacijų veikla, bus finansuojami jaunimo ir su jaunimu dirbančių organizacijų projektai, taip pat nevyriausybinių organizacijų veikla ir plėtra. Šių priemonių tikslinės grupės – jaunimo ir su jaunimu dirbančios organizacijos bei neformalios jaunimo grupės, nevyriausybinės organizacijos, registruotos ir veikiančios Šiaulių mieste. Jaunimo iniciatyvų projektų prioritetai Šiaulių miesto jaunimo reikalų tarybos yra peržiūrimi kasmet ir 2018 m. prioriteto tvarka bus finansuojami projektai, gavę finansavimą iš kitų šaltinių, ir kuriems reikalingas finansinis Savivaldybės prisidėjimas; tęstiniai projektai iršviečiamojo pobūdžio projektai, skirti Lietuvos valstybės atkūrimo 100-mečio įprasminimui.

Nevyriausybinių organizacijų plėtrai mieste užtikrinti yra patvirtintos Šiaulių miesto savivaldybės nevyriausybinių organizacijų steigimui ir perregistravimui numatytos lėšos. Bus remiami nevyriausybinių organizacijų teikiami projektai, skatinantys visuomeniškumą, bendruomeniškumą bei savanorystę, edukacinius ir bendradarbiavimo tarp NVO ir vietos savivaldos institucijų plėtros projektus.

Skatinant šiauliečių sąmoningumą, bus dalyvaujama Šiaulių vietos veiklos grupės strategijos, kurios tikslas – pagerinti įsidarbinimo galimybes ir padidinti vietos bendruomenės socialinę integraciją, išnaudojant vietos bendruomenių, verslo ir vietos valdžios ryšius, veiklų įgyvendinime, taip pat įgyvendinama bendradarbiavimo su Šiaulių miesto savivaldybės teritorijoje veikiančiomis aukštosiomis mokyklomis programa, vystant miestui svarbius projektus.

2018 metais numatoma skirti ne mažą dėmesį kultūros sričiai, skatinant ir remiant kultūrines iniciatyvas mieste. Aktyvus miesto kultūrinis gyvenimas užtikrinamas finansuojant kultūros projektus. Šis dalinis finansavimas būtinas svarbiausių Šiaulių miesto kultūros ir meno sričių – muzikos, teatro, šokio, vizualiojo meno, literatūros, etninės kultūros ir nematerialaus kultūros paveldo – projektams realizuoti. Kultūros projektų finansavimo prioritetai 2018 m.: projektai, skirti Lietuvos valstybės atkūrimo šimtmečiui paminėti; projektai, skirti etnokultūros tradicijų tęstinumui; projektai, skatinantys kelių meno sričių bendradarbiavimą; projektai, skirti išryškinti miesto istoriją, tradicijas ir iškilius miesto žmones; projektai, skirti įtraukti miesto bendruomenę į kūrybinius procesus; projektai, skirti profesionaliojo meno ir kultūros prieinamumo visuomenei didinimui.

Lietuvos Respublikos Seimas, atsižvelgdamas į tai, kad 2018 metais sukanka 150 metų, kai gimė filosofas, rašytojas, publicistas, kultūros veikėjas Vydūnas (Vilhelmas Storostas), Seimo 2015 m. birželio 23 d. nutarimu [Nr. XII-1844 „Dėl 2018 metų paskelbimo Vydūno metais](https://e-seimas.lrs.lt/portal/legalAct/lt/TAD/9e4718921bdd11e585eaba374ef4b409?jfwid=39x433lih)“, paskelbė 2018 metus Vydūno metais. Šiaulių miesto savivaldybės biudžetinės kultūros įstaigos, institucijos, veikiančios kultūros srityje, Kultūros skyriaus yra pakviestos planuoti 2018 metų renginius, atsižvelgiant į Lietuvos Respublikos Seimo nutarimus, ir įsijungti į šių metų paminėjimą: teikti kultūros projektų paraiškas Lietuvos kultūros tarybos bei Šiaulių miesto savivaldybės organizuojamiems kultūros projektų finansavimo konkursams, tokiu būdu gaunant lėšas, reikalingas projektams įgyvendinti.

Vienas iš Kultūros plėtros programos tikslų – sukurti modernių, patrauklių, kultūrinei veiklai pritaikytų įstaigų infrastruktūrą ir sudaryti sąlygas kultūros paslaugų plėtrai. 2017 m. prasidėjo Šiaulių kultūros centro aktualizavimo vykdymas, t. y. Šiaulių kultūros centro pastato (Aušros al. 31) rekonstrukcija, kuri bus tęsiama 2018 metais. Planuojamas šio investicinio projekto finansavimas iš Lietuvos Respublikos kultūros ministerijos vykdomos 2014–2020 metų kultūros objektų aktualizavimo programai numatytų lėšų ir 2018-2020 m. Valstybės investicijų programos. Bus siekiama pradėti vykdyti priemonę „Atnaujinti (modernizuoti) Šiaulių miesto koncertinę įstaigą „Saulė“ (Tilžės g. 140) pastato rekonstravimas ir priestato statyba“. Šios įstaigos investicinis projektas pateiktas Lietuvos Respublikos kultūros ministerijos vykdomai 2014–2020 metų kultūros objektų aktualizavimo programai, įtrauktas į Valstybės investicijų programą, taip pat numatoma atnaujinti (modernizuoti) Šiaulių dailės galerijos pastatą (Vilniaus g. 245). Toliau numatoma įgyvendinti ir užbaigti projektą „Kultūros paveldo išsaugojimas ir atgaivinimas sutvarkant dailininko Gerardo Bagdonavičiaus namą (Aušros al. 84)“. Dailininkas G. Bagdonavičius (1901−1986) – grafikas, pedagogas, kraštotyrininkas, scenografas, vienas iš ekslibrisų pradininkų bei pirmųjų dizainerių Lietuvoje. Visą save atidavęs Šiaulių miestui, įvairiapusis kūrėjas išugdė ne vieną menininkų bei meno mylėtojų kartą. Namą apie 1930 m. dailininkas pasistatė pagal savo eskizus padedant architektui Karoliui Reisonui. Bus siekiama užbaigti remonto, restauravimo ir kapitalinio remonto, keičiant paskirtį į administracinę.

Labai svarbu yra stiprinti Šiaulių miesto ir regiono ekonominę, sociokultūrinę, rekreacinę gerovę, prie kurios kaitos prisidės projekto „Savivaldybes jungiančios turizmo informacinės infrastruktūros plėtra Šiaulių regione“ įgyvendinimas. Projekto veiklos apims visas 7 regiono savivaldybes. Šiaulių regionas patrauklus turistams dėl didelės turizmo objektų įvairovės, tačiau silpnai išplėtota turizmo infrastruktūra, mažai įrengtos informacinės infrastruktūros, kuri leistų apjungti regiono turizmo objektus į bendrus maršrutus ir trasas, todėl įgyvendinant projektą planuojama įrengti informacinius kelio ženklus, informacinius stendus, krypties rodykles pėstiesiems, lankytinas vietas jungiančių dviračių trasų, vandens turizmo trasų ženklus. Įrengta informacinė infrastruktūra leis vietos ir užsienio turistams lengviau orientuotis turizmo trasose ir maršrutuose, suteiks daugiau informacijos apie patrauklias lankytinas vietas ir objektus Šiaulių regione.

Kito projekto „Tarptautinis kultūros turizmo kelias „Baltų kelias“ įgyvendinimas sudarys sąlygas didinti lankytojų / turistų skaičių, kuriant tarpvalstybinį maršrutą „Baltų kelias“. Tikimasi –15 procentų išaugusio lankytojų / turistų skaičiaus programos įgyvendinimo teritorijoje.

Didelis dėmesys bus skiriamas sveiko gyvenimo būdo populiarinimui nuo pat vaikystės, sveikam senėjimui, mažinant sergamumą, ligotumą, invalidumą, sudarant prielaidas ilgesniam ir sveikesniam gyvenimui. Organizuojami renginiai, užsiėmimai, skatinantys gyventojus judėti. 2018 m. bus siekiama sukurti ir gerinti sąlygas miesto bendruomenei sveikatinti, užtikrinant sveikatinimo projektų finansavimą.

Siekiant toliau tobulinti kūno kultūros ir sporto sistemą, formuoti bendruomenės narių sveiką gyvenseną labai svarbu per sportą skatinti vaikų, jaunimo ir suaugusiųjų saviraišką, todėl bus vykdomos programos neformaliojo vaikų švietimo įstaigose, taip pat įgyvendinamos vaikų užimtumo ir prevencinės programos. Didelis dėmesys bus skiriamas sveiko gyvenimo būdo populiarinimui nuo pat vaikystės, užsiėmimai, skatinantys gyventojus judėti, sudaryti sąlygas ugdyti sveiką ir fiziškai aktyvią visuomenę, kuo daugiau gyventojų įtraukiant į organizuotas ir savarankiškas sporto pratybas bei renginius, skatinant jų visapusišką tobulėjimą ir sudarant palankią sporto infrastruktūrą gyventojų laisvalaikio užimtumui, sportui bei sveikatai stiprinti. Pagrindinė kliūtis kūno kultūros ir sporto plėtrai – sporto objektų susidėvėjimas, jų stoka ir netinkamumas sporto reikmėms. Esama miesto sporto bazių būklė ir stadionų skaičius netenkina ne tik sportininkų, bet ir miesto gyventojų poreikių, todėl 2018 m. numatoma parengti sporto komplekso (futbolo, regbio ir žolės riedulio maniežo) su 50 m ilgio baseinu Dainų parke dokumentus konkursui organizuoti, pastatyti Irklavimo sporto bazę (pradėti statybos darbus) (Žvyro g. 34), įrengti dirbtinės dangos futbolo aikštę (Kviečių g. 9), užbaigti pastato prie regbio stadiono ir tribūnų statybą (Gardino g. 14) ir modernizuoti Teniso kortus (pakeisti langus ir duris) Gardino g. 8).

Visuomenė senėja, todėl labai svarbus yra vystyti ir pritaikyti infrastruktūrą ir paslaugas, kurios būtų skirtos senyvo amžiaus asmenų priežiūrai. Siekiantsocialinių paslaugų prieinamumo išplėtotas socialinių paslaugų teikimo tinklas – 3 biudžetinės įstaigos, teikiančios per 17 rūšių socialinių paslaugų. Bendradarbiauti su nevyriausybinėmis organizacijomis, teikiančiomis socialinės reabilitacijos paslaugas neįgaliesiems bendruomenėje bus organizuojami Socialinės reabilitacijos paslaugų neįgaliesiems bendruomenėje projektų atrankos konkursai, kurių tikslas – gerinti neįgaliųjų socialinę integraciją į visuomenę, įtraukiant į organizacinius procesus savivaldybių administracijas, kurios papildytų savivaldybių teikiamą pagalbą neįgaliesiems konkurso būdu atrinktais projektais, atitinkančiais realius neįgaliųjų poreikius, ir skatinant neįgaliųjų socialinės integracijos srityje veikiančias nevyriausybines organizacijas, teikti neįgaliesiems reikalingas socialinės reabilitacijos paslaugas, kurios atkurtų ar palaikytų neįgaliųjų socialinius ir savarankiško gyvenimo įgūdžius, didintų neįgaliųjų savarankiškumą ir užimtumą bei galimybes dalyvauti visuomenės gyvenime. 2018 m. ir toliau bus įgyvendinama būsto pritaikymo neįgaliesiems programa, kai busorganizuojamas būsto ir aplinkos pritaikymas neįgaliems asmenims, turintiems judėjimo ir apsitarnavimo funkcijų sutrikimų. Tęsiamas projekto „Integrali pagalba į namus Šiaulių mieste“ (toliau – Projektas) įgyvendinimas. Projekto metu teikiama integrali pagalba (socialinė globa ir slauga) asmens namuose. Paslaugos teikiamos vaikams, senyvo amžiaus asmenims ir suaugusiems asmenims su sunkia negalia. Įgyvendinant projektą „Kompleksinės paslaugos šeimai Šiaulių miesto savivaldybei“ – bus organizuojamas kompleksinių paslaugų šeimai teikimas, kartu vykdant prevencinę veiklą ir siekiant įgalinti asmenį įveikti iškilusias problemas. Plečiant ir modernizuojant esamų socialinių paslaugų įstaigų infrastruktūrą bus atnaujintas Šiaulių miesto savivaldybės globos namų Dienos socialinės globos centro „Goda“ pastatas (Žalgirio g. 3), kuris bus pritaikytas teikti dienos socialinės globos paslaugas ne tik asmenims su proto ir psichikos negalia, bet ir asmenims, turintiems judėjimo negalią.

**2 PRIORITETAS. Veržlus – konkurencinga verslo aplinka.**

Norint pasiekti prioriteto pažangos, būtina vystyti kryptingą bendradarbiavimą skatinant verslą ir investicijas, ypatingai atkreipiant dėmesį į viešųjų paslaugų verslui procesų optimizavimą. Kad būtų sukurta konkurencinga verslo aplinka, bus dirbama smulkaus verslo įmonių plėtros, investicijų pritraukimo ir miesto žinomumo didinimo linkme.

Smulkusis ir vidutinis verslas – tai lanksčiai prisitaikantis prie įvairių pokyčių, kuriantis naujas darbo vietas bei racionaliai naudojantis išteklius, sektorius, kuris turi lemiamą įtaką ekonomikos pokyčiams. Smulkaus verslo įmonių plėtra yra vienas iš prioritetinių Europos Sąjungos ir Lietuvos politinių tikslų, todėl, siekiant skatinti verslumą, 2018 m. yra numatomas smulkaus verslo skatinimo programos realizacija, skiriant didelį dėmesį naujai besikuriančioms įmonėms, vyresnio amžiaus asmenims ir jaunimui, ketinančiam pradėti savo verslą. Prioritetas yra smulkios įmonės, turinčios iki 50 darbuotojų, jaunimas nuo 18 iki 29 m. amžiaus bei asmenys virš 50 metų. Numatoma peržiūrėti smulkiojo verslo rėmimo nuostatus siekiant praplėsti remtinų veiklų skaičių bei įtraukti naujų verslo skatinimo priemonių. Mieste norima išugdyti jaunųjų verslininkų kartą, todėl toliau bus vykdomos jaunimo verslumo skatinimo priemonės, siekiant sudominti mokinius, studentus ir kitus asmenis galimybėmis veikti savarankiškai, turėti savo verslą.

Kita kryptis, kuria bus dirbama siekiant padidinti miesto konkurencingumą – investicijų pritraukimas. Toliau bus siekiama krovininio oro uosto perspektyvos įtvirtinimo bei veiklos plėtros pritraukiant investuotojus, o bendradarbiaujant su Šiaulių laisvosios zonos operatoriumi bus siekiama panaikinti biurokratinius barjerus, trukdančius šios zonos plėtrai. 2018 m. planuojama parengti Ekonominės plėtros ir investicijų pritraukimo ilgalaikę strategiją, kuri turėtų išskirti ekonominės plėtros kryptis. Strategiją sudarys miesto konkurencingumo analizė, vizija, vystymosi kryptys ir veiksmų planas, numatomos priemonės reikalingos strategijai įgyvendinti, rezultatų vertinimo kriterijai ir strategijos įgyvendinimo stebėsenos tvarka.

Vykdant Šiaulių miesto tikslinių integruotų investicijų programą, bus atnaujintos verslui ir turizmui pritaikytos viešosios erdvės miesto centrinėje dalyje

**3 PRIORITETAS. Saugus – draugiška gamtai kokybiška gyvenamoji aplinka.**

Savivaldybės kapitalo valdomos komunalinių paslaugų įmonės užtikrina optimalų paslaugų kokybės ir kainos santykį. Šiaulių mieste vykdomas centralizuotas geriamojo vandens ir šilumos tiekimas, nuotekų šalinimas bei planuojama plėtra. Vyrauja sukurta ir sistemingai vystoma komunalinių atliekų tvarkymo sistema. Planuojama įgyvendinti projektą ,,Komunalinių atliekų rūšiuojamojo surinkimo infrastruktūros plėtra Šaulių regione“. Šiuo projektu bus visame mieste įrengta 510 vnt. komunalinių atliekų surinkimo konteinerių stovėjimo aikštelių (474 vnt. antžeminių (su aptvėrimu, stogeliu, rakinimu) ir 36 vnt. pusiau požeminių) ir pastatyti 2447 vnt. rūšiavimui skirtų konteinerių.Taip pat bus įrengta didelio gabarito atliekų surinkimo aikštelė (DGSA) su pakartotiniam panaudojimui tinkamų atliekų surinkimu. Planuojami sukurti/pagerinti atskiro komunalinių atliekų surinkimo pajėgumai įrengtoje DGASA (bendras visų savivaldybių yra 5.620 t/metus).Taip pat bus įvykdyta visuomenės švietimo ir informavimo kompanija.

Toliau bus tęsiamas projekto,,Šiaulių miesto paviršinių nuotekų tvarkymo sistemos inventorizavimas, paviršinių nuotekų tvarkymo infrastruktūros rekonstravimas ir plėtra“ įgyvendinimas. Įgyvendinant projektą numatyta įsigyti paviršinių nuotekų tinklų priežiūros specializuotą transporto priemonę, skirtą paviršinių nuotekų tinklų priežiūrai ir eksploatavimui, Šiaulių mieste rekonstruoti labiausiai susidėvėjusius nuotekų tinklus. Numatoma rekonstruoti 10,24 km esamų paviršinių nuotekų tinklų, inventorizuoti ir teisiškai įregistruoti apie 80 proc. neįregistruotų miesto paviršinių nuotekų tinklų.

Projektu „Socialiai remtinų žmonių būstų prijungimas prie nuotekų surinkimo infrastruktūros Šiaulių mieste“ siekiama nutiesti nuotekų tinklus iki socialiai remtinų žmonių būstų (apie 120 – 140 vnt.).

Siekiant sutvarkyti ir išvalyti užterštas teritorijas bus įgyvendinamas projektas „Buvusios naftos bazės su aplinkinėmis teritorijomis Šiaulių m., Aviacijos g., sutvarkymas (4462)“. kurio metu bus valoma užteršta teritorija. 2018 metais bus vykdomi teritorijos valymo darbai nuo naftos produktų. 2018 metais bus teikiama nauja paraiška Aplinkos projektų valdymo agentūrai dėl buvusių naftos bazių su aplinkinėmis teritorijomis Aviacijos g. Šiaulių mieste (potencialus taršos židinys Nr. 4463, 4464) bei buvusios karinės teritorijos Aviacijos g. Šiaulių mieste (potencialus taršos židinys Nr. 11555, 11556, 11557) išvalymo nuo teršalų. Iki teikiant parašką bus atlikti užterštos teritorijos preliminarieji ir detalieji ekogeologiniai tyrimai. Patvirtinus paraišką bus parengtas teritorijos tvarkymo planas ir pradėtas vykdyti viešųjų pirkimų konkursas teritorijos darbų tvarkymui. 2019 m numatoma pradėti teritorijos valymo darbus.

Prie oro kokybės gerinimo, siekiant mažinti aplinkos oro taršą kietosiomis dalelėmis Šiaulių mieste ir užtikrinti, kad jų koncentracija aplinkos ore neviršytų žmogaus sveikatai ir aplinkai nepavojingų aplinkos oro užterštumo lygių prisidės projekto ,,Aplinkos oro kokybės gerinimas Šiaulių mieste“ įgyvendinamos veiklos, kurių metu bus parengtas aplinkos oro kokybės valdymo priemonių planas, įsigytas gatvių valymo ir priežiūros įrenginys, parengta ir įgyvendinta visuomenės informavimo kampanija apie aplinkos oro kokybės gerinimą, bei atlikta apklausa.

Šiaulių miestas pasižymi unikalia gamta, žaliais plotais, todėl yra būtina išnaudoti turimą unikalią gamtą (du dideli ežerai, iš kurių vienas miesto centre, daug žaliųjų plotų), gerinti viešųjų erdvių bei teritorijų kokybę, t.y. pritaikyti viešąsias erdves, panaudoti gamtos resursus rekreacijai, išvystyti parkų infrastruktūrą ir t.t. Planuojama pradėti įgyvendinti projektus, kurie atgaivintų šią miesto dalį, rekonstruoti Prisikėlimo aikštę ir jos prieigas, pritaikant aikštę lankytojų sambūriams bei renginiams, įrengiant reikalingą infrastruktūrą (scenos ir renginių aptarnavimo inžinerinio statinio, viešojo tualeto), atnaujinant aikštės dangą, pertvarkant pėsčiųjų takus, įrengiant universalių lauko žaidimų įvairaus amžiaus vaikams aikšteles, antžeminės automobilių stovėjimo aikšteles, užtikrinant apšvietimo infrastruktūros plėtrą, sutvarkant želdynus ir kraštovaizdį, įrengiant mažosios architektūros elementus, tobulinant viešojo transporto sistemos prieinamumą (viešojo transporto stotelių plėtra), diegiant saugaus eismo priemones, pritaikant teritoriją neįgaliųjų poreikiams.

Planuojamas Vilniaus gatvės pėsčiųjų bulvaro (Vilniaus g. (nuo Tilžės g. iki Draugystės pr.), Vasario 16-osios g. (nuo Trakų g. iki Vytauto g.) atnaujinimas ir joje esančio amfiteatro rekonstrukcija (sėdimų vietų amfiteatre įrengimas, apšvietimo infrastruktūros plėtra, želdynų sutvarkymas, mažosios architektūros elementų įrengimas), antžeminės automobilių stovėjimo aikštelės įrengimas, universalių lauko žaidimų įvairaus amžiaus vaikams aikštelių įrengimas, fontanų atnaujinimas.

Talkšos ežero pakrantės prieigų atnaujinimas apims vakarinės ir pietinės ežero pakrantės sutvarkymą ir infrastruktūros gyventojų poreikiams tenkinti sukūrimą, t.y. pėsčiųjų ir dviračių tako greta Talkšos ežero (nuo Meškerių tako iki Smėlio g. ir Talkšos rytinėje pakrantėje) tiesimą, universalių lauko žaidimų įvairaus amžiaus vaikams aikštelių įrengimą, esamos automobilių stovėjimo aikštelių infrastruktūros plėtrą, apšvietimo infrastruktūros plėtrą, želdynų ir kraštovaizdžio sutvarkymą, mažosios architektūros elementų įrengimą.

PlanuojamasŠiaulių miesto Centrinio parko ir Didždvario parko sutvarkymas bei gatvių (Kaštonų alėjos, S. Lukauskio g.), sukuriančių prieigas prie parkų, atnaujinimas, pritaikymas aktyviam šeimos laisvalaikiui, universalių lauko žaidimų įvairaus amžiaus vaikams aikštelių įrengimas, „Skate“ parko įrengimas, pėsčiųjų ir dviračių takų infrastruktūros atnaujinimas ir plėtra, apšvietimo infrastruktūros atnaujinimas ir plėtra, sporto aikštelių, lauko treniruoklių įrengimas, želdynų ir kraštovaizdžio sutvarkymas, mažosios architektūros elementų įrengimas, teritorijos pritaikymas neįgaliesiems, esamos automobilių statymo infrastruktūros modernizavimas ir plėtra, saugaus eismo priemonių diegimas.

Viešųjų erdvių prie Šiaulių kamerinės salės Polifonija, Šiaulių apskrities Povilo Višinskio viešosios bibliotekos, Šiaulių kultūros centro, Centrinio ir Didždvario parkų ir kt. ir jas jungiančios Aušros alėjos (nuo Žemaitės g. iki Varpo g.) atnaujinimas, pėsčiųjų ir dviračių takų infrastruktūros atnaujinimas ir plėtra, esamų automobilių stovėjimo aikštelių rekonstrukcija ir plėtra, skverų sutvarkymas, žaliosios infrastruktūros plėtra, apšvietimo infrastruktūros plėtra, viešojo transporto sistemos prieinamumo tobulinimas (įvažų rekonstrukcija ir plėtra, sustojimo stotelių plėtra pagal parengtus projektavimo dokumentus), saugaus eismo priemonių diegimas, mažosios architektūros elementų įrengimas.

Saulės laikrodžio aikštės kapitalinis remontas, aikštės lankytojų sambūriams reikalingos infrastruktūros įrengimas, aikštės dangos atnaujinimas, pėsčiųjų takų pertvarkymas, paminklo „Šaulys“ postamento (pagrindo) atnaujinimas, apšvietimo infrastruktūros atnaujinimas, želdynų ir kraštovaizdžio sutvarkymas, mažosios architektūros elementų įrengimas.

Vienas iš Savivaldybės tikslų yra diegti mieste darnaus judumo principus. Todėl, siekiant tobulinti eismo organizavimą miesto gatvėse, bus įgyvendinamas ES iš dalies finansuojamas projektas, kurio metu bus įdiegtos darnaus judumo priemonės Šiaulių mieste.2018 m. planuojama parengti Šiaulių miesto darnaus judumo planą, dalyvaujant projekto „Darnus judumas ir kasdienių kelionių modeliavimas Baltijos jūros miestuose“ veiklose planuojama atlikti kasdienių kelionių įpročių monitoringą ir pokyčių modeliavimą bei parengti veiksmų planą.

Tobulinant susisiekimo sistemą mieste, bus tiesiama vietinės reikšmės kelių infrastruktūra, asfaltuojami žvyrkeliai. 2018 metais planuojama tęsti žvyruotų gatvių asfaltavimo ir įrengimo darbus:

parengti projektus ir išasfaltuoti Dotnuvos (175 m), Linkuvos (416 m), Paprūdžio (436 m), Padirsių (240 m.), Šakių g.(282 m), Prienų g.(324 m), Kybartų g. (430 m), Odininkų g.(157 m), Prūdelio g.(153 m), Rėkyvos g. (411 m), D. Poškos g. (444 m.), Pelkių (960 m), Šilų gatves bei parengti techninius projektus ir įrengti: Kalniškių g. (225 m.), Traidenio g. (324 m.), Lizdeikos g. (730 m.). 2018 metais planuojama pradėti Bačiūnų g. nuo Pramonės g. iki miesto ribos rekonstrukcija, kapitalinis Tilžės g. atkarpos nuo Jablonskio iki Gardino g. remontas, Varpo g. nuo Aušros al. Iki Gluosnių g., Lyros ir Gardino gatvių sankirtoje planuojama įrengti žiedinę sankryžą, Dainų g. pėsčiųjų tako įrengimas, Dainų parko pėsčiųjų dviračių tako projektavimas, Vytauto g. pėsčiųjų tako tarp Daukanto g. iki Medelyno g. remontas ir P. Motiekaičio g. tęsinio projekto parengimas. Taip pat bus vykdomas Pakruojo gatvės, pritaikytos krovininiams automobiliams, atnaujinimas, siekiant sumažinti krovininių automobilių eismo intensyvumą centrinėje miesto dalyje, jį nukreipiant į miesto pakraštį. Planuojamas bendras rekonstruotų arba atnaujintų kelių ilgis km – 1,52.

Šiaulių mieste būtina vystyti viešojo susisiekimo rūšių tinklą (dviračiai, pėstieji, automobiliai), todėl tuo tikslu yra planuojama dviračių tako rekonstrukcija nuo Prisikėlimo aikštės Ginkūnų kryptimi, siekiant išplėtoti dviračių transporto infrastruktūrą Šiaulių mieste, pagerinant Tilžės gatvės dviračių tako techninius parametrus. Projekto tikslui pasiekti bus rekonstruota Šiaulių m. Tilžės g. dviračių tako atkarpa nuo Prisikėlimo aikštės iki Purienų g. Rekonstruojamo dviračių tako ilgis – 1,56 km.

Norint mažinti neigiamą poveikį aplinkai yra būtina gerinti eismo sąlygas ir mažinti avaringumą vietinės reikšmės keliuose, paskatinti gyventojus labiau naudotis viešuoju transportu Šiaulių mieste, todėl bus įgyvendinamas projektas „Šiaulių miesto viešojo transporto priemonių parko atnaujinimas“, ko pasekoje bus įsigyta 12 ekologiškų suspaustomis gamtinėmis dujomis (CNG) varomų autobusų, o eismo saugos priemonių diegimo (įdiegta 11 saugų eismą gerinančių ir aplinkosauginių priemonių) bus siekiama įgyvendinant projektą „Eismo saugumo priemonių įdiegimas Šiaulių mieste“.

2017 metais planuojama vykdyti šviesoforų postų rekonstravimą šiose sankryžose: Pramonės – Serbentų gatvių sankryžoje, Architektų – J. Jablonskio gatvių sankryžoje, Tilžės – Vytauto gatvių sankryžoje.

Kad būtų užtikrinta saugesnė aplinka miestiečiams ir miesto svečiams, bus įgyvendinama Vyriausybės nutarimu patvirtinta Saugios savivaldybės koncepcija. 2018 m. bus įgyvendinamas projektas “Civilinės saugos sistemos gerinimas Šiaulių ir Jelgavos miestuose”. Pagrindinės planuojamos veiklos apima informacijos ir įvykių operatyvaus valdymo koordinacinio centro įsteigimą ir reagavimo sistemos sukūrimą, situacijos socialiai rizikingose miesto viešosiose vietose vaizdo kameromis stebėseną ir tam reikalingos įrangos įsigijimą bei gyventojų saugumą viešosiose vietose užtikrinančių priemonių prevenciją, visuomenės švietimą, informacinės medžiagos rengimą. Įgyvendinus projektą bus pagerinta civilinės saugos sistema, sudarytos sąlygos operatyviai ir kokybiškai vykdyti gyventojų saugumą užtikrinančias viešojo administravimo paslaugas, vykdyti miesto gyventojų saugumo (saugūs namai, saugi aplinka, saugus darbas ir mokykla) monitoringą. Taip pat prie saugios aplinkos miestiečiams kūrimo prisidės ir įgyvendinamo projekto „Aplinkos rizikos valdymo sistemos gerinimas Latvijos ir Lietuvos pasienio regione“ veiklos, kai bus pagerinta aplinkos rizikos valdymo sistema, tobulinant infrastruktūrą, būtiną, siekiant užtikrinti aplinkos taršos mažinimą, neigiamo aplinkosauginių nelaimių ir gaisrų poveikio miesto teritorijoje likvidavimą ir sustiprinant gelbėjimo komandų efektyvų bendradarbiavimą.

Bus plėtojamas bendradarbiavimas su miesto teisėtvarkos institucijomis. Kompleksiškai planuojamos ir koordinuojamos nusikaltimų prevencijos priemonės, susijusios su gyventojų saugumo stiprinimu ir saugios savivaldybės aplinkos kūrimu.

**2017–2019 M. STRATEGINIO VEIKLOS PLANO PROGRAMOS, ATITINKANČIOS ŠIAULIŲ MIESTO ILGALAIKIUS PRIORITETUS**

|  |  |  |  |
| --- | --- | --- | --- |
| Šiaulių savivaldybės plėtros prioritetai | Programos  kodas | Programos pavadinimas | Programos koordinatorius |
| Aktyvi, kūrybinga ir atsakinga bendruomenė | 02 | Kultūros plėtros programa | Švietimo, kultūros ir sporto departamento Kultūros skyrius |
| 07 | Kūno kultūros ir sporto plėtros programa | Švietimo, kultūros ir sporto departamento Kūno kultūros ir sporto skyrius |
| 08 | Švietimo prieinamumo ir kokybės užtikrinimo programa | Švietimo, kultūros ir sporto departamento Švietimo skyrius |
| 09 | Bendruomenės sveikatinimo programa | Sveikatos skyrius |
| 10 | Socialinės paramos įgyvendinimo programa | Socialinių reikalų departamento Socialinių paslaugų skyrius |
| Konkurencinga verslo aplinka | 01 | Miesto urbanistinės plėtros programa | Urbanistinės plėtros ir ūkio departamento Architektūros, urbanistikos ir paveldosaugos skyrius |
| 05 | Miesto ekonominės plėtros programa | Strateginės plėtros ir ekonomikos departamento Ekonomikos ir investicijų skyrius |
| 06 | Savivaldybės turto valdymo ir privatizavimo programa |
| 11 | Savivaldybės veiklos programa | Bendrųjų reikalų skyrius |
| Draugiška gamtai kokybiška gyvenamoji aplinka | 03 | Aplinkos apsaugos programa | Urbanistinės plėtros ir ūkio departamento Miesto ūkio ir aplinkos skyrius |
| 04 | Miesto infrastruktūros objektų priežiūros, modernizavimo ir plėtros programa |

**Šiaulių miesto savivaldybės strateginiai tikslai ir vertinimo rodikliai**

Siekiant įgyvendinti patvirtintus prioritetus, buvo suformuluoti strateginiai tikslai:

**01 tikslas. Užtikrinti visuomenės poreikius tenkinančių ŠVIETIMO, KULTŪROS, SPORTO, SVEIKATOS IR SOCIALINIŲ PASLAUGŲ kokybę ir įvairovę**

Tikslui pasiekti vykdomos programos:

02 Kultūros plėtros programa

Asignavimų planas – 7 448,6 tūkst. Eur

07 Kūno kultūros ir sporto plėtros programa

Asignavimų planas – 7 249,7 tūkst. Eur

08 Švietimo prieinamumo ir kokybės užtikrinimo programa

Asignavimų planas – 61 357,3 tūkst. Eur.

09 Bendruomenės sveikatinimo programa

Asignavimų planas – 2 068,8 tūkst. Eur

10 Socialinės paramos įgyvendinimo programa

Asignavimų planas – 36 443,3 tūkst. Eur.

|  |  |  |  |  |
| --- | --- | --- | --- | --- |
| Vertinimo kriterijaus kodas | Efekto vertinimo kriterijaus pavadinimas ir mato vienetas | 2015 m. | 2016 m. | 2020 m. |
| E-01-01 | Mokinių įgijusių pagrindinį ir vidurinį išsilavinimą dalis nuo besimokiusių 10 ir 12 klasėse | 97,5/97,8 proc. | 96,7/97,4 proc. | 98,0 proc. |
| E-01-03 | Bedarbių ir darbingo amžiaus gyventojų santykis, proc. | 5,7 | 5,3 | < 4,5 |
| E-01-04 | Vidutinė tikėtina gyvenimo trukmė, m. | 74 | 74 | >74 |

**02 tikslas. EFEKTYVIAI PANAUDOJANT ŽMOGIŠKUOSIUS IR FINANSINIUS RESURSUS SUFORMUOTI palankią aplinką investicijų pritraukimui**

Tikslui pasiekti vykdomos programos:

01 Miesto urbanistinės plėtros programa

Asignavimų planas – 1 632,4 tūkst. Eur

05 Miesto ekonominės plėtros programa

Asignavimų planas – 3 971,8 tūkst. Eur

06 Savivaldybės turto valdymo ir privatizavimo programa

Asignavimų planas – 356,6 tūkst. Eur.

11 savivaldybės veiklos programa

Asignavimų planas – 10 694,4 tūkst. Eur.

Efekto kriterijai:

|  |  |  |  |  |
| --- | --- | --- | --- | --- |
| Vertinimo kriterijaus kodas | Efekto vertinimo kriterijaus pavadinimas ir mato vienetas | 2015 m. | 2016 m. | 2020 m. |
| E-02-01 | Gyventojų sk. pokytis | 104,6 | 101,2 | 101,0 |
| E-02-02 | Tiesioginės užsienio investicijos, tenkančios vienam gyventojui, Eur | 709 | 709 | >750 |
| E-02-03 | Verslumo lygis (veikiančių ūkio subjektų skaičius, tenkantis 1000-čiui gyventojų) | 37,8 | 40,8 | >45 |
| E-02-04 | Vidutinis mėnesinis (bruto) darbo užmokestis Eur | 524 | 690 | >700 |

**03 tikslas. Kurti kokybišką gyvenamąją aplinką**

Tikslui pasiekti vykdomos programos:

03 Aplinkos apsaugos programa

Asignavimų planas – 6 970,3 tūkst. Eur.

04 Miesto infrastruktūros objektų priežiūros, modernizavimo ir plėtros programa

Asignavimų planas – 27 276,6 tūkst. Eur.

|  |  |  |  |  |
| --- | --- | --- | --- | --- |
| Vertinimo kriterijaus kodas | Efekto vertinimo kriterijaus pavadinimas ir mato vienetas | 2015 m. | 2016 m. | 2020 m. |
| E-03-01 | Parų sk. kai vidutinė kietujų dalelių (KD10) koncentracija aplinkos ore viršija ribinę vertę | 19 | 12 | < 35 |
| E-03-02 | Kelių eismo įvykių skaičius | 134 | 176 | < 134 |

PRIDEDAMA. 2017–2019 metų programų tikslų, uždavinių, priemonių, priemonių išlaidų ir produktų vertinimo kriterijų suvestinė (11 programų).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_